Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 10. melléklet a 31/2010. (V. 13.) EüM rendelethez
Paragraph Index: 573

4. A plakkos psoriasis kezelése Standard szisztémás kezelési módszerek alatt a következőket értjük: acitretin, ciklosporin, metotrexát, szűk spektrumú ultraibolya (UV) B, és psoralen + UVA fotokemoterápia. Standard kezelési módszerekre nem reagáló eset: nem kielégítő klinikai javulás (kevesebb mint 50%-os PASI vagy BSA javulás a kiindulási értékhez képest, és a DLQI kevesebb mint 5 pontos javulása) a következő kezelési módszerekkel végzett legalább 3 hónapig tartó terápiás dózisú kezelés után: ciklosporin 2,5-5,0 mg/tskg/nap, metotrexát egyszer 15 mg/hét (max. 25-30 mg), acitretin 25-50 mg/nap, szűkspektrumú UVB vagy PUVA (klinikai javulás hiánya, gyors recidíva vagy a maximálisan ajánlott dózisok elérése – PUVA: 150-200 kezelés, UVB: 350 kezelés). A klinikai javulás hiánya fénykezelés esetén csak olyan esetben fogadható el, amennyiben a fénykezelés 3 évente bemért, ellenőrzött szűk spektrumú UVB, illetve a PUVA fényterápiás eszközökkel történik. 4.1. Biológiai terápia: indukciós kezelés súlyos, aktív plakkos psoriasisban 4.1.1. A kezelés előtt rögzíteni kell: 4.1.1.1. PASI „psoriasis kiterjedési és súlyossági indexet” (értéke 0-72 között), 4.1.1.2. BSA „testfelszín százalékban kifejezett értéke” erythrodermiás vagy pustulosus psoriasis esetén. 4.1.1.3. DLQI „Bőrgyógyászati Életminőségi Index” (DLQI értéke 0-30 között). 4.2. TNF-alfa vagy interleukin-inhibitor gátló terápia felnőttkori súlyos plakkos psoriasisban javasolt, ha az alábbi kritériumok együttesen teljesülnek: 4.2.1. súlyos psoriasis fennállása esetén, amennyiben a teljes PASI nagyobb, mint 15 és a DLQI nagyobb, mint 10, és 4.2.2. legalább 3 hónapig tartó, standard szisztémás kezelés (DMARD, immunszuppresszáns) és UV-B, PUVA kezelés ellenére a betegség továbbra is súlyos, azaz PASI nagyobb, mint 15 és a DLQI nagyobb, mint 10. 4.3. Az anti-TNF-α és az interleukin-inhibitor indukciós kezelés hatékonyságának ellenőrzése plakkos psoriasis kezelésében A kezelés 12-16. hetében meg kell határozni a PASI index összetevőit. Amennyiben a 12-16. hétre nem következik be PASI érték 50%-os javulása, illetve DLQI 5 pontos, vagy annál nagyobb mérvű csökkenése, vagy súlyos mellékhatások lépnek fel, az elsőként választott biológiai kezelést le kell állítani. Bármely biológiai készítménnyel történő kezelés leállítása esetén másik biológiai válaszmódosító szer alkalmazása megkísérelhető, amennyiben egyéb kontraindikáció nem áll fenn. 4.4. Fenntartó kezelés plakkos psoriasis biológiai kezelésében A kezelés további folytatásának eldöntése céljából három havonta rögzíteni kell: 4.4.1. PASI „psoriasis kiterjedési és súlyossági indexet” (értéke 0-72 között), 4.4.2. BSA „testfelszín százalékban kifejezett értéke” erythrodermiás vagy pustulosus psoriasis esetén, 4.4.3. DLQI „Bőrgyógyászati Életminőségi Index” (DLQI értéke 0-30 között). 4.5. Az anti-TNF-α és az interleukin-inhibitor kezelés további folytatásának kritériumai 4.5.1. Amennyiben 3 hónapos indukciós kezelést követően a megfelelő hatásossági kritériumok nem teljesülnek, másik anti-TNF-α terápiára történő váltás (switch) megengedett. 4.5.2. Az anti-TNF-α terápia nem folytatható, amennyiben anti-TNF-α terápia ellenére 6 hónap alatt megfelelő terápiás válasz nem volt elérhető: primer hatástalanság. 4.5.3. Anti-TNF-D kezelés során a terápiás válasz elvesztése után, vagy intolerancia esetén másik szerre való váltás megengedett: szekunder hatástalanság. 4.5.4. Az anti-TNF-α terápia dózisának emelése a törzskönyvezett induló dózishoz képest nem javasolt. 4.5.5. Csak szakavatott és a terápia-alkalmazásban jártas bőrgyógyász szakorvosok kompetenciája az anti-TNF-α terápia indikálása és alkalmazása. 4.5.6. Az interleukin-inhibitor terápia társadalombiztosítási támogatással történő alkalmazása az anti-TNF-α terápia alkalmazásának feltételeivel azonosak. 4.6. Laboratóriumi vizsgálatok: a terápia megkezdése előtt vizsgálni kell a teljes vérképet, a vizeletet, az elektrolitokat, a májfunkciós értékeket, az antinukleáris antitesteket (ANA), az anti- DNS-t, a vvt süllyedést, a C-reaktív proteint (CRP), a hepatitis B és C vírus szerológiát.

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes